Source: http://ec.europa.eu/civiljustice/enforce_judgement/enforce_judgement_ire_mt.htm
Timestamp: 2017-11-19 16:55:39+00:00
Document Index: 1615520

Matched Legal Cases: ['qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

﻿ Kummissjoni Ewropea - Network gudizzjarju ewropew - Infurzar tas-sentenzi - Irlanda
Kummissjoni Ewropea > NGE > Infurzar tas-sentenzi > Irlanda
Infurzar tas-sentenzi - Irlanda
1. Xi tfisser “infurzar” fi kwistjonijiet ċivili u kummerċjali?
2. X’inhuma l-kundizzjonijiet li taħthom jistgħu jinħarġu titolu jew deċiżjoni eżegwibbli?
3. X’inhuma l-għan u n-natura ta’ l-infurzar?
3.1. X’tipi ta’ beni jistgħu jiġu suġġetti għall-infurzar?
3.3. X’validità għandhom dawn il-miżuri?
4. Jista’ jsir appell mid-deċiżjoni li tipprovdi din il-miżura?
Fl-Irlanda, ma teżisti l-ebda definizzjoni ta’ “infurzar”. F’termini prattiċi, “infurzar” tfisser l-att tat-twettiq ta’ sentenza jew ordni ta’ qorti. Din l-azzjoni għall-infurzar normalment tiġi awtorizzata mill-qorti qabel ma titwettaq.
Dawn li ġejjin huma l-iktar modi komuni ta’ infurzar ta’ natura ċivili u kummerċjali fl-Irlanda:
Din it-tip ta’ azzjoni tinvolvi l-qbid ta’ oġġetti tad-debitur skond it-titolu li joħroġ mis-sentenza. Il-Qorti toħroġ ordni fuq talba tal-kreditur fejn tordna lir-Reġistratur tal-Kontea (jew lix-Xeriff fil-każ ta’ Dublin jew Cork) biex taqbad oġġetti tal-valur tad-dejn skond it-titolu li joħroġ mis-sentenza (inklużi kwalunkwe spejjeż legali involuti). Dawn l-oġġetti mbagħad jistgħu jinbiegħu sabiex jitħallas id-debitu.
L-eżistenza ta’ sentenza tista’ ssir materja pubblika billi tiġi rreġistrata fir-Reġistru tas-Sentenzi fil-Qorti Għolja. Fir-Reġistru titniżżel kull sentenza li l-kreditur rispettiv ikun talab li titniżżel, irrispettivament minn jekk ingħatatx fil-Qorti tad-Distrett, f’dik taċ-Ċirkwit jew fil-Qorti Għolja. L-isem u l-indirizz tad-debitur flimkien mad-dettalji tas-sentenza jiġu ppubblikati f’xi gazzetti u f’pubblikazzjonijiet kummerċjali bħalma hija l-iStubbs Gazette. Barra minn hekk, l-istituzzjonijiet ta’ kreditu jirreġistraw dan it-tagħrif u sentenza li ma tiġix onorata tista’ taffettwa l-aċċess tad-debitur għall-finanzi.
Affidavit ta’ Ipoteka b'Titolu li Joħroġ minn Sentenza
Affidavit jista’ jinħalef mill-kreditur u, bl-approvazzjoni tal-qorti, jista’ jiġi rreġistrat fuq il-proprjetà tad-debitur. Id-dħul mill-bejgħ tal-proprjetà jrid, wara li titqies il-prijorità ta’ ipoteki oħra, jiġi applikat biex jitħallas id-dejn u mbagħad il-bqija jingħata lid-debitur. Pass ulterjuri li l-kreditur jista’ jieħu huwa li jitlob lill-qorti li tagħti ordni biex jiġi rreġistrat ‘piż’ fuq il-proprjetà jew ordni għall-bejgħ tal-proprjetà.
Ordni biex Debitu li Joħroġ minn Sentenza Jitħallas bin-Nifs / Ordni ta’ Arrest
Tista’ ssir talba lill-Qorti tad-Distrett għal ordni biex il-ħlas ta’ debitu li joħroġ minn sentenza jsir bin-nifs skond l-Atti ta’ l-1926 u l-1940 dwar l-Infurzar ta’ Ordnijiet tal-Qorti. Il-ġudikant jiddeċiedi, wara li jqis il-mezzi tad-debitur, ir-rata li d-debitur għandu jiġi ordnat iħallas biha. Ordni ta’ arrest tista’ tinħareġ biss kontra persuni naturali u mhux kontra entitajiet ġuridiċi – jiġifieri kumpaniji. Jekk ma jsirx xi ħlas skond ordni għal ħlas bin-nifs, dan jista’ jwassal għal talba biex tinħareġ ordni ta’ arrest.
Qbid ta’ Pagi/Salarji
Tista’ tinkiseb ordni minn kreditur skond titolu li joħroġ minn sentenza, fejn jiġi ordnat li jsir tnaqqis direttament mill-pagi / salarji tad-debitur. L-effett ta’ dan huwa li jsir ħlas direttament mill-impjegatur tad-debitur lill-kreditur.
Meta kreditur skond titolu li joħroġ minn sentenza jkun konxju minn dejn dovut minn persuna terza lid-debitur, tista’ ssir talba lill-qorti biex tinħareġ ordni fejn il-persuna terza tiġi ordnata tħallas ċertu ammont direttament lill-kreditur.
Riċevitur b’Eżekuzzjoni Ekwa
Din il-miżura tinvolvi l-ħatra ta’ riċevitur mill-qorti, fuq, ngħidu aħna, id-dħul minn beni tad-debitur sabiex jitħallas id-dejn.
Ta’ min jinnota li l-mezzi biex wieħed jipprova jinforza sentenza huma fid-diskrezzjoni tal-kreditur skond is-sentenza u tal-konsulenti legali. Is-Servizz tal-Qorti ma jisuġġerixxi l-ebda mod ta’ azzjoni partikulari. Dan l-elenku mhuwiex maħsub biex ikun assolut imma jiddeskrivi biss fil-qosor il-proċeduri komuni li jintużaw.
Huma eżegwibbli d-deċiżjonijiet ġudizzjarji u ċerti deċiżjonijiet mhux ġudizzjarj. Flimkien ma’ l-ordnijiet tal-qorti, dawn jinkludu sentenzi f’kawżi sommarji li jingħataw minn Reġistratur tal-Qorti Għolja jew ir-Reġistratur tal-Kontea fil-Qorti taċ-Ċirkwit.
Normalment, trid tinkiseb l-awtorizzazzjoni tal-qorti li tat is-sentenza sabiex is-sentenza tiġi infurzata. Madanakollu, f’xi każijiet, bħalma huma l-eżekuzzjoni, ir-reġistrazzjoni u l-affidavits ta’ ipoteka b’titolu li joħroġ minn sentenza, m’hemmx għalfejn issir talba lill-qorti. L-awtorizzazzjoni tista’ tingħata mill-uffiċċju tal-qorti kkonċernat.
Biex jiġu infurzati sentenzi minn ġuriżdizzjonijiet oħra skond ir-Regolamenti ta’ l-UE, il-qorti kompetenti hija l-Qorti Għolja. Il-funzjonijiet fir-rigward tar-Regolament (KE) 44/2001 ġew iddelegati lill-Master of the High Court u talba għal dikjarazzjoni li sentenza tista’ tiġi infurzata fl-Irlanda u Ordni sussegwenti għall-infurzar tas-sentenza jistgħu jsiru waqt is-seduta.
Sentenza ċċertifikata bħala Ordni ta’ Infurzar Ewropea maħruġa skond ir-Regolament (KE) 805/2004 tingħata għarfien bħallikieku kienet sentenza tal-Qorti Għolja, u jkollha l-istess effett u tiġi infurzata f’dan ir-rigward. Ir-regolamenti domestiċi li jirregolaw dan il-proċess jinsabu fl-S.I. 648 ta’ l-2005.
Fil-każ ta’ sentenza mogħtija biex talba mhux ikkontestata tiġi infurzata f’ġuriżdizzjoni oħra ta’ l-UE, il-qorti li tat is-sentenza għandha ġuriżdizzjoni fir-rigward ta’ talbiet marbuta ma’ l-infurzar tagħha skond ir-Regolament 805/2004 dwar Ordnijiet ta’ Infurzar Ewropej.
It-talba għall-infurzar ta’ sentenza normalment issir lill-qorti (jew fl-uffiċċju tal-qorti) minn prattikant tal-liġi, għalkemm mhux bilfors kreditur ikollu rappreżentant legali. It-talbiet iridu jsiru kollha personalment, madanakollu, u ma jistgħux isiru talbiet bil-posta. Għal parir dwar il-prattika u l-proċedura involuti, tista’ tikkuntattja t-Taqsima tas-Sentenzi tal-Qorti Għolja fuq HighCourtCentralOffice@Courts.ie.
L-ispejjeż (drittijiet) imposti mis-Servizz tal-Qorti huma minimi u d-drittijiet preżenti jidhru fl-Ordnijiet dwar id-Drittijiet fuq www.courts.ie . L-ispejjeż li jista’ jkun hemm fir-rigward ta’ avukati konsulenti huma ħaġa ta’ bejn il-kredituri u r-rappreżentanti legali tagħhom. Xi wħud mill-ispejjeż, jew l-ispejjeż kolha, involuti fil-proċedura ta’ l-infurzar jistgħu jiġu stabbiliti mill-Qorti.
L-Artikolu 15 ta’ l-Att ta’ l-1926 dwar l-Infurzar ta’ l-Ordnijiet tal-Qorti (kif mibdul bl-Artikolu 5 (1) ta’ l-Att (Nru 2) ta’ l-1986 dwar il-Qrati) jistipula li fejn debitu jkun dovut fuq il-bażi ta’ sentenza, ordni jew digriet, il-kreditur jista’ jagħmel talba lill-Qorti tad-Distrett għall-ħruġ ta’ taħrika fejn id-debitur jiġi ordnat jattendi għal eżami tal-mezzi tiegħu minn Ġudikant tal-Qorti Distrettwali. Talba għal Ordni għall-Infurzar trid issir fi żmien sitt snin mid-data tas-sentenza, l-ordni jew id-digriet. Il-kreditur irid iġib provi tad-debitu oriġinali u d-debitur irid jagħmel stqarrija dwar il-mezzi tiegħu. L-Artikolu 16 ta’ l-Att ta’ l-1926 kif emendat bl-Artikolu 9 ta’ l-Att ta’ l-1986 jippermetti li tinġieb xhieda u jsiru kontroeżami tad-debitur jew il-kreditur. Ordni għall-infurzar tista’ tibqa’ fis-seħħ għal perjodu ta’ tnax-il sena mid-data tas-sentenza, l-ordni jew id-digriet rilevanti.
Kull tip ta’ beni, ħlief oġġetti li jispiċċaw jew oġġetti miżmuma mid-debitur fuq bażi ta’ bejgħ jew riżarċiment, jista’ jkun suġġett għall-infurzar.
In-nuqqas ta’ osservanza ta’ Ordni tal-Qorti tista’ twassal għal sanzjonijet, kontra l-parti li tonqos, fuq disprezz. Il-pieni li jistgħu jiġu imposti mill-Qorti jinkludu multi jew priġunerija sakemm jieqaf id-disprezz. Għaldaqstant, m’hemm l-ebda limitu fuq it-tul ta’ żmien li persuna tista’ tinżamm il-ħabs. Dan japplika wkoll għal kwalunkwe persuna terza li tikser it-termini ta’ Ordni tal-Qorti.
Ta’ min jinnota li, skond l-Artikolu 20 ta’ l-Att ta’ l-1926 dwar l-Infurzar ta’ Ordnijiet tal-Qorti, il-priġunerija ta’ debitur fuq nuqqas ta’ osservanza ta’ ordni ta’ ħlas bin-nifs ta’ debitu li joħroġ minn sentenza ma sservix biex tissodisfa jew taqta’ d-dejn jew xi parti minnu, u ma twaqqafx lill-kreditur milli jfittex rimedji oħra biex jirkupra d-djun.
Il-banek u istituzzjonijiet finanzjarji oħra huma marbuta bl-istess obbligi bħalma japplikaw għal partijiet oħra fir-rigward ta’ l-osservanza ta’ l-Ordnijiet tal-Qorti. F’ċirkustanzi li ma jkunux koperti speċifikament b’Ordni tal-Qorti, għandhom jitqiesu l-leġiżlazzjoni u r-regolamenti li japplikaw fir-rigward ta’ tagħrif personali miżmum minn istituzzjoni bħal din (ngħidu aħna l-Att ta’ l-1988 dwar il-Protezzjoni tad-Data).
Ċerti ordnijiet dejjem jistipulaw it-tul ta’ żmien li fih il-parti kkonċernata trid tosserva t-termini ta’ l-ordni, għalkemm dan mhux bilfors japplika għall-ordnijiet kollha. Sentenza hija valida għal perjodu ta’ tnax-il sena għalkemm xi wħud mill-miżuri ta’ infurzar li jistgħu jiġu approvati għandhom limiti ta’ żmien stipulati fir-Regoli tal-Qorti jew fil-leġiżlazzjoni. Ngħidu aħna, Ordni ta’ infurzar maħruġa mill-Qorti Għolja hija valida għal sena minn meta tinħareġ. Wara din il-perjodu, tkun meħtieġa ordni ta’ infurzar oħra.
Normalment ma’ jistax isir appell mill-miżura nnifisha kif awtorizzata mill-uffiċċju tal-qorti imma mis-sentenza dwar is-sustanza jew l-ordni li s-sentenza tkun imsejsa fuqha. Il-parti affettwata tista’ titlob lill-qorti ta’ l-appell biex tirrevoka s-sentenza jew l-ordni. Il-limiti ta’ żmien li fihom iridu jsiru l-appelli jvarjaw u huma kif ġej -
mill-Qorti tad-Distrett għall-Qorti taċ-Ċirkwit: fi żmien erbatax-il jum mis-sentenza jew ordni;
mill-Qorti taċ-Ċirkwit għall-Qorti Għolja: fi żmien għaxart ijiem mid-data ta’ l-ordni;
mill-Master’s Court għall-Qorti Għolja: fi żmien sitt ijiem mid-data tal-“perfezzjoni” ta’ l-ordni (xahar min-notifika ta’ l-ordni fil-każ ta’ infurzar ta’ sentenza barranja);
mill-Qorti Għolja għall-Qorti Suprema: 21 jum mid-data tal-“perfezzjoni” ta’ l-ordni;
Il-fatt li jitressaq appell ma m’għandux l-effett ta’ sospensjoni tas-sentenza jew ordni.
« Infurzar tas-sentenzi - Informazzjoni Ġenerali | Irlanda - Informazzjoni Ġenerali »